## Pravilnik o športskom i rekreacijskom ribolovu na moru

### NN 148/2010 (31.12.2010.), Pravilnik o športskom i rekreacijskom ribolovu na moru

MINISTARSTVO POLJOPRIVREDE, RIBARSTVA I RURALNOG RAZVOJA

3775

Na temelju članka 23. stavka 1., članka 44. stavka 2. i 4., članka 48. stavka 4., članka 49. stavka 7. i članka 51. stavka 4. Zakona o morskom ribarstvu (»Narodne novine«, br. 56/10 i 127/10), ministar poljoprivrede, ribarstva i ruralnog razvoja donosi

PRAVILNIK

O ŠPORTSKOM I REKREACIJSKOM RIBOLOVU NA MORU

Članak 1.

Ovim Pravilnikom propisuju se:

– vrste dozvola za obavljanje športskog, odnosno rekreacijskog ribolova na moru i dozvola za ribolov pridnenim parangalom; (u tekstu koji slijedi: dozvola), sadržaj obrasca dozvole i visina naknade za pojedine vrste dozvola,

– vrste i količine ribolovnih alata i opreme koju ribolovac smije koristiti za ribolov na moru i

– načini izvješćivanja o prodaja dozvola.

Članak 2.

Dozvole izdaje Ministarstvo poljoprivrede, ribarstva i ruralnog razvoja (u tekstu koji slijedi: Ministarstvo) te mogu biti prodane ribolovcu za određeno vremensko razdoblje kako slijedi:

1. dnevne i višednevne dozvole

– za jedan (1) dan,

– za tri (3) dana,

– za sedam (7) dana i

– za trideset (30) dana;

2. godišnje dozvole

– za kalendarsku godinu.

Članak 3.

(1) Dozvola je dimenzija 14 × 10,5 cm, sastoji se od prednje strane i poleđine.

(2) Svaka strana dozvole podijeljena je na dvije stranice, dimenzija 7 × 10,5 cm.

(3) Na prednjoj strani dozvole su stranice označene brojevima 1 i 3, a na poleđini su stranice označene brojevima 2 i 4.

Članak 4.

(1) Na obrascu svih vrsta dozvola na stranicama 1. i 3. otisnut je tekst sljedećeg sadržaja:

– grb Republike Hrvatske u boji;

– naziv Ministarstva;

– naziv dozvole;

– tekuća kalendarska godina i rok na koji se dozvola izdaje;

– serijski broj dozvole;

– cijena dozvole.

(2) Na obrascima dnevnih i višednevnih dozvola za športski ribolov na moru na stranici 1. i 3. otisnuta je napomena da dozvola vrijedi uz člansku iskaznicu HSŠRM ili saveza za ribolov na moru druge države, a na obrascima godišnjih dozvola za športski ribolov na moru na stranici 1. i 3. otisnuta je napomena da dozvola vrijedi uz člansku iskaznicu HSŠRM.

(3) Na obrascu dnevnih i višednevnih dozvola uz tekst iz stavka 1. ovoga članka otisnut je rok na koji se dozvola izdaje te vodoravne crte na koje su upisuje razdoblje u kojem dozvola vrijedi.

(4) Na obrascu dozvole za ribolov pridnenim parangalom uz tekst iz stavka 1. ovoga članka otisnuta je napomena da ta dozvola vrijedi uz posjedovanje godišnje dozvole za športski, odnosno rekreacijski ribolov.

(5) Na obrascu svih vrsta dozvola, osim dozvole za pridneni parangal, na stranicama 2. i 4. od vrha prema dnu otisnuto je šest vodoravnih crta i pravokutnik u kojem je mjesto za pečat i potpis prodavača i napomenu. Na vodoravne crte se upisuju sljedeći podaci:

– ime i prezime ovlaštenika,

– broj osobne iskaznice ili broj putovnice,

– državljanstvo,

– prebivalište (mjesto, ulica i kućni broj),

– mjesto i datum prodaje dozvole i

– podaci o prodavaču.

(6) Na obrascu dozvole za pridneni parangal, na stranicama 2. i 4. od vrha prema dnu otisnute su četiri vodoravne crte i pravokutnik u kojem je mjesto za pečat i potpis prodavača i napomenu. Na vodoravne crte se upisuju sljedeći podaci:

– ime i prezime ovlaštenika,

– vrijedi uz godišnju dozvolu broj,

– mjesto i datum prodaje dozvole i

– podaci o prodavaču.

(7) Na stranici 2. godišnje dozvole za športski ribolov na moru za osobe do 18. god. života, dnevne i višednevne dozvole, otisnuta je napomena da dozvola ne vrijedi za podvodni ribolov za osobe mlađe od 16 godina.

Članak 5.

Visina naknade za dozvole utvrđuje se u kunama kako slijedi:

|  |  |  |
| --- | --- | --- |
| Vrsta dozvole | Naknada športski | Naknada rekreacijski |
| jedan (1) dan; | 60 | 60 |
| tri (3) dana | 150 | 150 |
| sedam (7) dana | 300 | 300 |
| trideset (30) dana | 700 | 700 |
| Godišnja za osobe do 18 godina života i invalide Domovinskog rata Republike Hrvatske (u daljnjem tekstu HRVI) | 10 | 100 |
| Godišnja za osobe koje su umirovljenici ili koji su navršili 60 godina života | 60 | 100 |
| Godišnja za osobe od 19 do 59 godina života | 350 | 500 |
| Godišnja za osobe s navršenih 65 godina života koje imaju prebivalište na otocima i poluotoku Pelješac | ne izdaje se | izdaje se bez naknade |
| Godišnja za ribolov parangalom | 300 | 300 |

Članak 6.

Godišnja dozvola za ribolov pridnenim parangalom može se prodati samo ribolovcima vlasnicima godišnjih dozvola za športski, odnosno rekreacijski ribolov na moru.

Članak 7.

(1) Ribolovac smije obavljati ribolov sljedećim vrstama i količinama ribolovnih alata i opreme:

1. odmetom, ukupno do dva (2) komada, s najviše po tri (3) udice na svakom odmetu;

2. kančenicom, ukupno do dva (2) komada, s najviše po tri (3) udice na svakoj kančenici;

3. povlačnim povrazom ili panulom, ukupno do dva (2) komada, s najviše po tri (3) udice na svakoj panuli i

4. povrazom s kukom za lov glavonožaca, ukupno do dva (2) komada.

(2) U ribolovu iz stavka 1. ovog članka dozvoljena je upotreba štapa i role.

(3) Ribolovci vlasnici godišnjih dozvola pored ribolovnih alata i opreme navedenih u članku 1. i 2. ovoga Pravilnika, smiju obavljati ribolov i sljedećim vrstama i količinama ribolovnih alata i opreme:

1. ostima s ili bez uporabe umjetne rasvjete, ukupno do dva (2) komada;

2. napravom za lov velikog crva (trapulom), ukupno do dva (2) komada

3. uz umjetnu rasvjetu, jedno rasvjetno tijelo jačine do najviše 400 kandela (CD) u ribolovu ostima i ribolova kukom za lov glavonožaca.

4. parangalom, jednim ili više njih s ukupno do 100 udica uz posjedovanje dozvole za ribolov pridnenim parangalom.

(4) Športski ribolovci vlasnici športskih dozvola mogu u ribolovu koristiti podvodnu pušku, do dva (2) komada.

(5) Rekreacijski ribolovci vlasnici godišnjih dozvola mogu u ribolovu koristiti do tri (3) vrše za ribu.

Članak 8.

(1) Zabranjeno je obavljati športski ili rekreacijski ribolov ostima uz umjetnu rasvjetu iz plovila s ugrađenim staklom na dnu.

(2) Plovilo koje se koristi u športskom ili rekreacijskom ribolovu ostima uz umjetnu rasvjetu smije se pokretati samo uz uporabu vesala.

(3) Lov glavonožaca s kukom uz umjetnu rasvjetu u športskom i rekreacijskom ribolovu zabranjen je od 1. ožujka do 30. rujna.

(4) Športski i rekreacijski ribolov na moru je zabranjen u lukama i lučicama.

(5) Športski i rekreacijski ribolov na moru je zabranjen na plažama i kupalištima od 1. svibnja do 1. listopada.

Članak 9.

(1) Ribolov podvodnom puškom zabranjen je uz uporabu naprava pomoću kojih je osobi koja roni omogućeno disanje pod morem.

(2) Pod zabranom iz stavka 2. ovog članka podrazumijeva se držanje tih naprava u plovilu kojim se obavlja ribolov.

(3) U podvodnom ribolovu zabranjeno je tegljenje ribolovca plovilom.

(4) U obavljanju podvodnog ribolova obvezatna je uporaba signalne plutače minimalne zapremine 10 litara, koja je konopom vezana na pojas s olovnim utezima ili za tijelo ronioca.

(5) U podvodnom ribolovu dopuštena je uporaba baterijske svjetiljke.

Članak 10.

Ribolov tuna (Thunnus thynnus), igluna (Xiphias gladius) i iglana (Tetrapturus belone) u športskom, odnosno rekreacijskom ribolovu dozvoljen je prema posebnom propisu.

Članak 11.

Ukoliko način na koji se smije obavljati športski ili rekreacijski ribolov i/ili rabiti ribolovni alati i oprema kod obavljanja športskog i rekreacijskog ribolova na moru nije propisan ovim Pravilnikom, primjenjuju se odredbe Zakona o morskom ribarstvu i propisa donesenih na temelju njega koji se odnose na način uporabe i namjenu ribolovnih alata i opreme koja se smije rabiti kod obavljanja gospodarskog ribolova na moru.

Članak 12.

Dob osoba koja je navedena u ovom Pravilniku određuje se na način da se uzima u obzir tekuća kalendarska godina u kojoj osoba do kraja godine navršava određene godine života.

Članak 13.

Datumi upisani u dozvolama označavaju početak i završetak prava obavljanja športskog ili rekreacijskog ribolova:

– na dozvolama za jedan dan od 00.00 sati do 24.00 sata datuma za koji je dozvola važi;

– na dozvolama za tri dana, za sedam dana i za trideset dana od 00.00 sati prvog datuma (početak ribolova) do 24.00 sata zadnjeg datuma (završetak ribolova)

– na godišnjim dozvolama od dana izdavanja dozvole (početak ribolova) do 24.00 sata 31. prosinca (završetak ribolova).

Članak 14.

(1) Obrasci dnevnih, višednevnih i godišnjih dozvola za obavljanje športskog ribolova na moru tiskaju se na žutom kartonu.

(2) Obrasci dnevnih, višednevnih i godišnjih dozvola za obavljanje rekreacijskog ribolova na moru tiskaju se na zelenom kartonu.

(3) Obrasci godišnjih rekreacijskih dozvola za otočane i stanovnike poluotoka Pelješca tiskaju se na plavom kartonu.

(4) Obrasci dozvola za ribolov pridnenim parangalom tiskaju se na crvenom kartonu.

(5) Izgled i sadržaj svih obrazaca dozvola tiskan je uz ovaj Pravilnik i čini njegov sastavni dio (Prilog 1, 2).

Članak 15.

(1) Osoba koja prodaje dozvolu (u tekstu koji slijedi: prodavač) upisuje u obrazac dozvole podatke o ovlašteniku dozvole – ribolovcu. Dio obrasca dozvole daje se ribolovcu (stranice 1. i 2.), a drugi dio na kojem je dijagonalno otisnuta crvena crta (stranice 3. i 4.)(u daljnjem tekstu odrezak dozvole) pohranjuje se kod prodavača.

(2) Dio popunjenog obrasca dozvole, koji se izdaje ribolovcu, mora biti plastificiran-laminiran.

Članak 16.

(1) Sve vrste dozvola za rekreacijski ribolov na moru i dozvole za pridneni parangal rekreacijski ribolovac može kupiti u područnim jedinicama Ministarstva i kod pravnih i fizičkih osoba koje za to ovlasti ministar poljoprivrede, ribarstva i ruralnog razvoja (u tekstu koji slijedi: ministar).

(2) Sve vrste dozvola za športski ribolov na moru i dozvole za pridneni parangal športskim ribolovcima prodaje Hrvatskom savezu za športski ribolov na moru (u tekstu koji slijedi: Savez) putem svojih članica – udruga za športski ribolov na moru.

(3) Sve vrste dozvola se prodaju po cijeni tiskanoj na dozvoli.

Članak 17.

(1) Pravne i fizičke osobe ovlaštene za prodaju dozvola za rekreacijski ribolov i dozvola za ribolov pridnenim parangalom s Ministarstvom sklapaju ugovor o prodaji tih vrsta dozvola.

(2) Savez s Ministarstvom sklapa ugovor o prodaji dozvola za športski ribolov na moru i dozvola za ribolov pridnenim parangalom kojim se uređuje način vođenja evidencije zaprimljenih i prodanih dozvola, izvješćivanje o prodaji, povratu neprodanih dozvola i čuvanju odrezaka dozvola.

(3) Ugovorom iz stavka 1. ovoga članka određuje se visina naknade koja pripada osobama iz stavka 1. ovoga članka, način vođenja evidencije zaprimljenih i prodanih dozvola, izvješćivanju o prodaji, povratu neprodanih dozvola i čuvanju odrezaka dozvola.

Članak 18.

(1) Savez vodi popis svojih članica koje prodaju dozvole za športski ribolov na moru i dozvole za ribolov pridnenim parangalom, koji mora dostaviti Ministarstvu do 31. siječnja tekuće godine.

(2) Novčani iznos prikupljen od prodaje dozvola raspoređuje se tako da:

- 60% sredstava Savez uplaćuje u korist Državnog proračuna

- 15% sredstava pripada Savezu kao naknada za troškove distribucije i prodaje dozvola

- 10% sredstava Savez zadržava na posebnom računu za potrebe vođenja statistike ulova u športskom i rekreacijskom ribolovu

- 15% sredstava utroši Savez, putem javnih natječaja uz suglasnost Ministarstva, isključivo za financiranje ili sufinanciranje projekata zaštite i očuvanja mora, istraživanja vezanih uz procjene utjecaja športskog i rekreacijskog ribolova na stanje živih bogatstava mora, projekata vezanih uz promidžbu športskog i rekreacijskog ribolova na moru, istraživanja vezanih uz gospodarski i društveni značaj športskog i rekreacijskog ribolova na moru.

(3) Sredstva iz stavka 2. alineje 1. Savez uplaćuje jednom mjesečno u Državni proračun.

(4) Način utroška sredstava iz stavka 2. alineje 3. odnosno obim i način prikupljanja podataka za potrebe vođenja statistike ulova u športskom i rekreacijskom ribolovu uređuje se Ugovorom koji Ministarstvo sklapa sa Savezom.

(5) Savez je dužan Ministarstvu podnositi u mjesecima travnju, srpnju, listopadu i siječnju tromjesečna izvješća o prodanim dozvolama i uplatama u Državni proračun za proteklo razdoblje, te stanju namjenskih sredstava iz stavka 2., alineje 3. i 4. ovoga članka. Osim navedenog, izvješća moraju sadržavati i podatke o količini i vrsti prodanih dozvola po mjestima prodaje, odnosno po svojim članicama koje prodaju dozvole.

Članak 19.

(1) Prijedlog tema za projekte iz članka 18., stavka 2., alineje 4. ovoga Pravilnika, Savez je dužan dostaviti Ministarstvu do 10. svibnja i 10. kolovoza tekuće godine uz podatak o prikupljenim sredstvima te raspodjeli na pojedine teme.

(2) Ministarstvo u dogovoru sa Savezom vrši odabir tema i izdaje suglasnost za objavu javnog natječaja po prihvaćenim temama.

(3) Javni natječaj za projekte po prihvaćenim temama provodi se u dva navrata (u lipnju, odnosno rujnu tekuće godine), a Ministarstvo i Savez mogu dogovorno odlučiti da se provede jedan natječaj, ali najkasnije u rujnu tekuće godine.

(4) Odabir dostavljenih projekata obavlja Savez koji prijedlog odabranih projekata dostavlja Ministarstvu radi izdavanja suglasnosti, te s odabranim izvršiteljima projekata sklapa ugovore.

(5) Namjenska sredstva iz članka 18., stavka 2., alineje 4. ovoga Pravilnika, prikupljena u razdoblju od 1. kolovoza do 31. prosinca Savez zadržava na svom računu te se ista priključuju sredstvima iste namjene u idućoj godini.

Članak 20.

(1) Središnja evidencija tiskanih, izdanih i vraćenih dozvola vodi se u Ministarstvu.

(2) Ministarstvo vodi upisnik pravnih i fizičkih osoba ovlaštenika za prodaju dozvola.

(3) Odresci prodanih dozvola pohranjuju se do kraja sljedeće kalendarske godine od godine izdavanja u Ministarstvu.

Članak 21.

Danom stupanja na snagu ovoga Pravilnika prestaju se primjenjivati odredbe Pravilnika o rekreacijskom ribolovu na moru (»Narodne novine«, br. 137/05) i Pravilnika o športskom ribolovu na moru (»Narodne novine«, br. 137/05).

Članak 22.

Ovaj Pravilnik stupa na snagu 1. siječnja 2011. godine.

Klasa: 011-02/10-01/261

Urbroj: 525-08-1-0323/10-1

Zagreb, 27. prosinca 2010.

Ministar
Petar Čobanković, v. r.

[PRILOG 1.
PRILOG 2.
PRILOG 3.](dodatni/412090.pdf)

Pravilnik, NN 148/2010-3775